**B. Osobitná časť**

K čl. I

**K bodu 1**

Cieľom doplnenia nového odseku v § 2 je vytvoriť podmienky pre efektívnejšiu a jednoduchšiu implementáciu stratégií miestneho rozvoja vedeného komunitou realizovaných prostredníctvom miestnych akčných skupín v rámci Programu rozvoja vidieka Slovenskej republiky 2014-2020 prostredníctvom zavedenia jednotného vzoru výzvy.

Systém riadenia implementácie Programu rozvoja vidieka 2014-2020 predstavuje rámec pre implementáciu Programu rozvoja vidieka 2014-2020, pričom definuje základné procesy a postupy riadenia zabezpečované riadiacim orgánom. Na poskytovanie príspevkov z Európskeho poľnohospodárskeho fondu pre rozvoj vidieka sa nevzťahujú ustanovenia Systému riadenia Euópskych štrukturálnych a investičných fondov s výnimkou tých častí, ktoré sledujú spoločné monitorovanie a hodnotenie na úrovni Partnerskej dohody a ustanovení o kompetenciách subjektov vyplývajúcich z platnej právnej úpravy a s výnimkou povinností vo vzťahu k Pracovnej komisii pre koordináciu a zabezpečenie synergických účinkov medzi Európskymi štrukturálnymi a investičnými fondmi a ostatnými nástrojmi podpory Únie a Slovenskej republiky a povinností v zmysle Nariadenia vlády Slovenskej republiky č. 247/2016, ktorým sa ustanovuje systém uplatňovania niektorých právomocí Úradu podpredsedu vlády Slovenskej republiky pre investície a informatizáciu (ďalej ako „nariadenie vlády č. 247/2016 Z. z.“).

Podľa § 6 ods. 2 písm. j) zákona č.292/2014 Z.z. o príspevku poskytovanom z európskych štrukturálnych a investičných fondov v znení neskorších predpisov (ďalej len „zákon o príspevku z EŠIF) Centrálny koordinačný orgán:

„j) schvaľuje výzvy podľa § 17, vrátane výziev v rámci operačných programov cezhraničnej spolupráce podľa § 32, výzvy na predkladanie projektových zámerov podľa § 18 ods. 1 a vyzvania na predloženie národných projektov podľa § 26, na predloženie veľkých projektov podľa § 27 a na predloženie projektov technickej pomoci podľa § 28 pred ich vyhlásením“,

Podľa § 30 ods. 1 a 2 zákona o príspevku z EŠIF:

„(1) Miestna akčná skupina, ktorej bola schválená stratégia a udelený štatút, môže plniť úlohy poskytovateľa podľa § 17, § 18 a § 19 ods. 1 až 7.

(2) Výzvu pre miestny rozvoj LEADER vyhlásenú miestnou akčnou skupinou, jej zmenu a zrušenie zverejňuje na svojom webovom sídle agentúra. V konaní o žiadosti miestna akčná skupina po posúdení žiadosti v rámci miestneho rozvoja LEADER postúpi žiadosť agentúre na ďalšie konanie a rozhodnutie“.

Vzhľadom na to, že implementácia miestneho rozvoja vedeného komunitou v prostredí Programu rozvoja vidieka Slovenskej republiky 2014 - 2020 prebieha v rámci programového obdobia 2014 – 2020 podľa vyššie uvedených odsekov 1 a 2 § 30 zákona o príspevku z EŠIF, jednotlivé výzvy, ktoré vyhlasuje miestna akčná skupina, sú vyhlasované podľa § 17 zákona o príspevku z EŠIF, v dôsledku čoho podliehajú povinnému schvaľovaniu Centrálnym koordinačným orgánom podľa § 6 ods. 2 písm. j) zákona o príspevku z EŠIF.

Jednotlivé výzvy, ktoré vyhlasujú miestne akčné skupiny, budú obsahovať určité odlišnosti, tieto budú vyplývať z toho, že musia byť rešpektované aktivity, vymedzenie prijímateľa, oprávnených výdavkov, výšky príspevku, mieru podpory, ukazovatele, výberové a hodnotiace kritériá stanovené už v schválenej stratégii miestneho rozvoja vedeného komunitou v nadväznosti na originálnu právomoc miestnej akčnej skupiny podľa nariadenia Európskeho parlamentu a Rady (EÚ) č. 1303/2013 (ďalej len „všeobecné nariadenie“), článku 34 a náležitosti stratégie miestneho rozvoja vedeného komunitou podľa článku 33 všeobecného nariadenia, ktoré musia byť vo všeobecnosti rešpektované aj zo strany všetkých orgánov, vrátane riadiaceho orgánu a Centrálneho koordinačného orgánu.

Podstatnú časť výzvy (najmä pokiaľ ide o zmenu alebo zrušenie výzvy, podmienky poskytnutia príspevku, ostatné podmienky výzvy), rešpektujúc vyššie zmienené špecifiká, je vhodné z praktických, kontrolných a iných pragmatických dôvodov, do čo najväčšej miery zjednocovať obsah jednotlivých výziev, ktoré budú vyhlasovať jednotlivé miestne akčné skupiny vo vyššie uvedenom rozsahu. Preto sa navrhuje doplniť ustanovenie § 2 nariadenia vlády č. 247/2016 Z. z., týkajúce sa schvaľovania výziev tak, aby výsledkom schválenia výzvy vyhlasovanej miestnou akčnou skupinou, ktorá bude schválená ako prvá, bol jednotný vzor výzvy. Pre všetky výzvy následne vyhlasované miestnou akčnou skupinou, ktoré budú súladné s jednotným vzorom, platí, že pri nich došlo k splneniu povinnosti Centrálneho koordinačného orgánu, ako aj riadiaceho orgánu Programu rozvoja vidieka 2014 - 2020 voči Centrálnemu koordinačnému orgánu podľa § 2 nariadenia vlády č. 247/2016 Z. z. týkajúcej sa schvaľovania výziev.

Jednotnosť sa bude týkať celého obsahu výzvy s výnimkou tých častí, ktoré musia rešpektovať individuálne podmienky vyplývajúce z už schválenej stratégie miestneho rozvoja vedeného komunitou v nadväznosti na nariadenie Európskeho parlamentu a Rady (EÚ) č. 1303/2013, ustanovenie článku 34.

Jednotný vzor výzvy bude vypracovaný Ministerstvom pôdohospodárstva a rozvoja vidieka Slovenskej republiky a podlieha následnému schváleniu zo strany Úradu podpredsedu vlády Slovenskej republiky pre investície a informatizáciu.

K čl. II

Dátum účinnosti sa navrhuje 15. marca 2018